Ville Skinnari

Ville Tapio Skinnari (s. 21. helmikuuta 1974 Helsinki) on suomalainen SDP:n poliitikko, lakimies ja entinen jääkiekkoilija. Skinnari toimi Suomen kehitysyhteistyö- ja ulkomaankauppaministerinä vuosina 2019–2023 Rinteen ja Marinin hallituksissa.
Skinnari valittiin Lahden kaupunginvaltuustoon vuoden 2012 kunnallisvaaleissa ja eduskuntaan vuoden 2015 vaaleissa Hämeen vaalipiiristä. SDP:n varapuheenjohtajana Skinnari toimi vuosina 2017–2023 ja puoluehallituksen jäsenenä 2014–2023. Skinnari on Perustuslakivaliokunnan, Ulkoasiainvaliokunnan sekä Suuren valiokunnan jäsen. Hän on myös ETYJ:n parlamentaarisen yleiskokouksen Suomen valtuuskunnan jäsen. 
Ura.
Jääkiekko.
Skinnari pelasi kausina ja jääkiekon SM-liigassa Reipas Lahdessa. Ensiksi mainitulla kaudella hän pelasi 13 SM-liigaottelua ja antoi yhden maalisyötön, kun taas jälkimmäisellä hän pelasi 20 SM-liigaottelua ja teki maalin ja kaksi syöttöpistettä. Vuonna 1994 hän pelasi myös yhden liigakarsintaottelun.
Kaudella 1994–1995 Skinnari edusti Reipasta I-divisioonassa. Kaudella 1995–1996 Skinnari pelasi Dordrecht Lionsissa Alankomaiden Eredivisiessä ja kaudella 1996–1997 Solihull Blazessa Britannian British National Leaguessa.
Opinnot ja työelämä.
Skinnari on opiskellut ja työskennellyt ulkomailla, Alankomaiden ja Britannian lisäksi myös Japanissa. Tuona aikana hän suoritti tutkinnot sekä kauppatieteissä (BA Hons Englanti ja BBA in European Business Administration Hollanti) että oikeustieteessä (Master of Laws, LLM in Commercial Law Englanti). Jääkiekkouran jälkeen Skinnari on työskennellyt muun muassa Marubenin kauppahuoneella Tokiossa, freelance-toimittajana, mobiilialalla kansainvälisen liiketoiminnan kehittäjänä, Koillis-Suomen kehitysjohtajana ja aluekeskusohjelman ohjelmajohtajana, pienyrittäjänä lahtelaisessa laki- ja konsulttitoimistossa ja Special Counselina asianajotoimisto Lexiassa Helsingissä.
Ylioppilaaksi Skinnari valmistui lahtelaisesta Salpausselän urheilulukiosta vuonna 1993. Varusmiespalveluksen hän suoritti Urheilukoulussa Lahdessa 1993–1994. Sotilasarvoltaan Skinnari on yliluutnantti. Tasavallan presidentti Sauli Niinistö myönsi Skinnarille Suomen Valkoisen Ruusun komentajamerkin vuonna 2022.
Politiikka.
Kunnallisvaaleissa 2012 Skinnari valittiin Lahden kaupunginvaltuuston jäseneksi SDP:n listalta. Hän sai yli tuhat ääntä. Eduskuntavaaleissa 2015 hänet valittiin 5711 äänellä kansanedustajaksi Hämeen vaalipiiristä. Eduskuntavaaleissa 2019 Skinnari oli Hämeen vaalipiirin ääniharava 8323 äänellä. Valtioneuvoston jäseneksi Skinnari nimitettiin 6.6.2019 (kehitysyhteistyö - ja ulkomaankauppaministeri). 
Vuosina 2015–2019 hän toimi talousvaliokunnan ja perustuslakivaliokunnan jäsenenä sekä jäsenenä Pohjoismaiden Neuvostossa. Skinnari toimi myös SDP:n edustajana Valtion liikuntaneuvostossa. Lisäksi hän oli Suomen Teollisuussijoituksen sijoitusneuvoston jäsen. 
Kunnallispolitiikassa Skinnari on toiminut Päijät-Hämeen sosiaali - ja terveysyhtymän valtuuston puheenjohtajana vuosina 2013–2017 ja kunnallisvaalien jälkeen hän toimii Päijät-Hämeen Hyvinvointiyhtymän hallituksen puheenjohtajana. Vuosina 2013–2017 hän toimi Lahti Energian hallituksen varapuheenjohtajana. Skinnari toimi Lahden Kaupunginvaltuuston jäsenenä vuosina 2012–2025. 
SDP:n puoluehallituksessa Skinnari on toiminut vuodesta 2014. Lahden puoluekokouksessa 2017 hänet valittiin SDP:n 3. varapuheenjohtajaksi ja Tampereen puoluekokouksessa 2020 SDP:n 2. varapuheenjohtajaksi. Skinnari on tällä hetkellä Perustuslakivaliokunnan (28.06.2023 – ), Ulkoasiainvaliokunnan (13.12.2024 – ) sekä Suuren valiokunnan (28.06.2023 – ) jäsen. Hän on myös ETYJ:n parlamentaarisen yleiskokouksen Suomen valtuuskunnan jäsen.
Näkemykset.
Arvot.
Skinnari sijoittuu vaalikonevastausten perusteella poliittiseen keskustaan tai keskusta-vasemmistoon. "Ylen" vaalikoneessa Skinnari ei erotu vahvasti konservatiivina tai liberaalina. "Helsingin Sanomien" vaalikoneen käyttämällä GAL–TAN-jakaumalla Skinnarin näkemykset ovat kallellaan liberaalivihreyteen (GAL).
Yksityiselämä.
Skinnari on naimisissa ja hänellä on kolme lasta.Yksi lapsista on Hpk nykyinen pelaaja Axel Skinnari. Ville Skinnari on kansanedustajana (1980–2015) ja ministerinä (1997–1999) toimineen Jouko Skinnarin poika.